text: Петков обеща по-ниски сметки за ток и газ през февруари - bTV Новините
  Публикувано в 13:25 ч. 20.01.2022 г. - Обновено в 15:55 ч. 20.01.2022 г.
  Компенсациите за бизнеса заради високите цени на тока за декември и януари ще бъдат отразени в сметките за февруари. Същото важи и за помощите за потребителите на природен газ.
  130 лева на мегават е помощта за бизнеса през декември, а за януари е приет таван до 250 лева в зависимост от пазарните цени, който ще бъде обсъден днес.
  "Важно е да се отбележи, че помощта за декември най-вероятно голяма част от нея ще влезе в сметките, които бизнес потребителите ще видят в сметките си през февруари. С други думи – сметките, които получихте сега за месец декември, са високи до такова ниво, че те ще бъдат компенсирани в следващата сметка на бизнеса", посочи Петков.
  "Очаквайте намаляване на сметките за електроенергия за месец януари, които ще получите през февруари като част от компенсацията, която ще видите ще бъде и за декември. За газа е по същия начин. Имаме помощи, които са и за декември и за януари ще се отразят в сметките за февруари", каза още премиерът.
  "Сметките на битовите потребители са под мораториум. Те не са били вдигнати и няма да се вдигнат, докато мораториумът е там, където е. По-високата цена, която някои от потребителите в момента виждат, е на база на новите цени, които бяха сложени през миналото лято. В момента работим усърдно, за да няма сериозен скок, когато махнем мораториума", коментира Петков.